ORDE do 15 de xullo de 2009 pola que se clasifica de interese para o fomento da economía de Galicia a Fundación Inade, Instituto Atlántico del Seguro.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/08/2009

Visto o expediente de clasificación da Fundación Inade, Instituto Atlántico del Seguro, con domicilio en Vigo (Pontevedra).
Supostos de feito.
1. Adolfo Campos Carballo, secretario do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Vigo, o doce de decembro de dous mil oito, ante o notario José Antonio Somoza Sánchez, co número de protocolo dous mil trescentos doce, pola entidade Inade, Instituto Atlántico del Seguro, S.L., representada por Adolfo Campos Carballo, secretario do Consello de Administración da citada entidade.
3. Segundo consta no artigo seis dos seus estatutos, a fundación ten por obxecto:
Fomento da economía social e de desenvolvemento da economía produtiva de Galicia, a través do coñecemento en material da Xerencia de Riscos en todas as súas fases: identificación, análise, avaliación, prevención e transferencia financeiras e de seguros (privados e públicos, e reaseguros).
Mellora da xestión empresarial no sentido máis amplo.
Desenvolvemento da sociedade da información.
Converxencia de Galicia con outros países e comunidades autónomas en materia de xerencia de riscos financeiros e reaseguros.
4. O padroado da fundación estará integrado por Valentín Lorenzo Fernández como presidente, Antonio Cobián Varela como vicepresidente, Adolfo Campos Carballo como secretario, e José Antonio Pérez Crujeiras como vogal.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese para o fomento da economía de Galicia, a Fundación Inade, Instituto Atlántico del Seguro, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, de 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese para o fomento da economía de Galicia, e a súa adscrición á Consellería de Facenda, por razón das materias que constitúen o seu obxecto fundacional.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día trece de xullo de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese para o fomento da economía de Galicia, a Fundación Inade, Instituto Atlántico del Seguro, adscribindoa á Consellería de Facenda, que exercerá plenamente o protectorado sobre ela.
Santiago de Compostela, 15 de xullo de 2009.
Alfonso Rueda Valenzuela
Conselleiro de Presidencia, Administracións Públicas e Xustiza